# REGLUGERÐ

## um hrognkelsaveiðar árið 2019.

### I. KAFLI

Leyfi til veiða.

### 1. gr.

#### Almennt.

Allar veiðar á grásleppu í fiskveiðilandhelgi Íslands eru óheimilar nema að fengnu sérstöku leyfi Fiskistofu. Bátum með leyfi til veiða á grásleppu er heimilt að veiða með hrognkelsanetum. Bátum sem hafa leyfi til veiða með krókaaflamarki er óheimilt að stunda veiðar með rauðmaganetum, nema að fengnu sérstöku leyfi Fiskistofu.

*Aths: Engar athugasemdir.*

### 2. gr.

*Grásleppuveiðileyfi.*

Fiskistofu er heimilt að veita þeim bátum leyfi til grásleppuveiða, sem leiða rétt sinn til 1. mgr. 7. gr. laga nr. 79/1997, um veiðar í fiskveiðilandhelgi Íslands, enda hafi þeir leyfi til veiða í atvinnuskyni, skv. 4. gr. laga nr. 116/2006, um stjórn fiskveiða.

Fiskistofa auglýsir, fyrir 15. janúar, eftir umsóknum um leyfi til grásleppuveiða og skal umsóknarfrestur vera til 15. febrúar 2020. Umsóknir sem berast eftir þann tíma eru ekki teknar til greina.

Umsækjandi skal í umsókn greina hvenær hann muni hefja grásleppuveiðar með lagningu neta ásamt því að tilgreina fjölda hrognkelsaneta og teinalengd nets. Hver bátur getur einungis haft eitt grásleppuveiðileyfi á hverri grásleppuvertíð.

*Aths: Algjörlega fráleitt er að þurfa að ákveða upphafsdag löngu áður en veiðar hefjast. Veiðar á grásleppu eru stundaðar á bátum að 15 bt. og eru mjög háðar veðri og ekki er hægt að segja til um það með svo löngum fyrirvara.*

### 3. gr.

*Veiðisvæði og veiðitímabil.*

Grásleppuveiðileyfi hvers báts skal gefið út til X samfelldra daga, frá og með 1. mars til og með 12. ágúst. Ráðherra er heimilt að fela Fiskistofu að fella úr gildi leyfi til grásleppuveiða sé talin ástæða til að takmarka veiðar eða endurskipuleggja stjórnun þeirra.

Þrátt fyrir 1. málsl. 1. mgr. er einungis heimilt að veiða í Breiðafirði á svæði innan línu sem dregin er úr Krossnesvita vestan Grundarfjarðar 64°58,30 N 023°21,40 V í Lambanes vestan Vatnsfjarðar 65°29,30 N 023°12,60 V frá og með 20. maí.

Óheimilt er að stunda veiðar með rauðmaganetum eftir 15. júní.

*Aths: Hér er verið að gefa heimild til að stoppa veiðar á miðju tímabili eða banna veiðar alfarið. Má afturkalla útgefin leyfi til ákveðins tíma fyrirvaralaust ?*

*Núverandi fyrirkomulag á svæðaskiptingu hefur virkað vel og verið almenn sátt um. Hver eru rökin fyrir því að afnema þessa svæðaskiptingu ?*

### 4. gr.

#### Breyting á bátum.

Sé báti, sem réttur til grásleppuveiða skv. 2. gr., er bundinn við, breytt þannig að hann stækki um meira en 2,5 brúttótonn er óheimilt að gefa út grásleppuveiðileyfi til hans, nema til bátsins hafi verið fluttur réttur til grásleppuveiða af öðrum báti sem er a.m.k. jafnstór í brúttótonnum talið og sú stækkun sem er umfram 2,5 brúttótonn og af breytingunni leiðir.

Fiskistofu er óheimilt að gefa út grásleppuveiðileyfi til báts sem hefur verið stækkaður þannig að hann mælist stærri en 15 brúttótonn.

*Aths: Engar athugasemdir.*

### 5. gr.

#### Flutningur á rétti til að öðlast grásleppuveiðileyfi.

Fiskistofu er heimilt að flytja rétt til grásleppuveiða milli báta að uppfylltum eftirtöldum skilyrðum:

1. Bátur, sem réttur er fluttur frá, hafi nýtt réttinn í a.m.k. eina vertíð.
2. Bátur sem réttur er fluttur til hafi leyfi til veiða í atvinnuskyni.
3. Bátur, sem réttur er fluttur til sé að hámarki 2,5 brúttótonnum stærri en sá bátur sem réttur er fluttur frá. Óheimilt er að flytja rétt til grásleppuveiða til báts sem er stærri en 15 brúttótonn.

Með beiðni um flutning fylgi skrifleg staðfesting eigenda báts, sem réttur er fluttur frá.

Við sölu báts, sem hefur rétt til grásleppuveiða, fylgir rétturinn bátnum nema um annað sé samið í kaupsamningi eða afsali. Hafi seljandi báts tekið fram í kaupsamningi eða afsali, að rétturinn fylgi ekki með við söluna, hefur seljandinn heimild til að flytja hann á annan bát, að uppfylltum öðrum skilyrðum þessarar reglugerðar.

Tilkynna skal til Fiskistofu, innan 30 daga, ef réttur til grásleppuveiða fylgir ekki báti við sölu hans. Nýti seljandi ekki heimild 1. mgr. til að flytja réttinn á annan bát, næstu tvær vertíðir frá sölu bátsins, fellur rétturinn niður. Sama gildir ef almennt leyfi til fiskveiða í atvinnuskyni er fellt úr gildi. Ákvæði þessarar greinar taka einnig til þess þegar bátur er tekinn af skipaskrá Siglingastofnunar Íslands, eftir því sem við á.

*Aths: Engar athugasemdir.*

### 6. gr.

#### Aðrar veiðar og meðafli.

Óheimilt er að stunda aðrar veiðar en hrognkelsaveiðar í sömu veiðiferð. Áður en veiðiferð hefst skal útgerð sjá til þess að báturinn hafi þær aflaheimildir sem dugi fyrir ætluðum meðafla í veiðiferðinni.

Telji Fiskistofa að meðafli grásleppuveiðibáts sé að aflasamsetningu frábrugðinn meðafla annarra grásleppuveiðbáta á svipuðum veiðisvæðum skal Fiskistofa setja veiðieftirlitsmann um borð í bátinn til að fylgjast sérstaklega með veiðum hans í einn dag. Skal útgerð grásleppuveiðbátsins tilkynnt um ákvörðun Fiskistofu. Telji Fiskistofa að ástæða sé til að fylgjast áfram með veiðum grásleppuveiðbátsins vegna meðaafla, skal útgerð bátsins bera kostnað af veru veiðieftirlitsmanns Fiskistofu um borð frá og með öðrum degi, sbr. 13. gr. laga nr. 57/1996, um umgengni um nytjastofna sjávar.

*Aths: Hvernig á að vera hægt að áætla meðafla fyrir veiðiferð? Þarna geta útgerðir átt von á að fá eftirlitsmann frá fiskistofu á launaskrá í óákveðinn tíma. Hvað er átt við með „svipuð veiðisvæði“? Hver er fær um að meta hvaða svæði eru „svipuð“? Þó svæði séu nálæg geta þau verið gjörólík og fiskgengd á svæðunum alls ekki sú sama. Þarna er fiskistofa bæði sett í sæti rannsakenda og dómara í þessu máli.*

II. KAFLI

Tilhögun veiða.

### 7. gr.

#### Veiðitími.

Óheimilt er að leggja grásleppunet fyrir kl. 08.00 fyrsta dag veiðitímabils. Skylt er að draga öll grásleppunet, sbr. 10. gr., úr sjó fyrir lok leyfistímabils, sbr. 1. og 2. mgr. 3. gr.

Óheimilt að hefja veiðar með yfirtöku hrognkelsaneta í sjó. Merking veiðarfæra skal að fullu frágengin í landi áður en veiðar með hrognkelsanetum hefjast.

*Aths: Engar athugasemdir.*

### 8. gr.

#### Vitjun neta.

Grásleppunet skulu dregin eigi síðar en þremur sólarhringum eftir að þau eru lögð í sjó. Frá þessu má aðeins víkja ef veður hamlar sjósókn með þeim hætti að ekki reynist unnt að vitja neta enda hafi skipstjóri sent Fiskistofu tilkynningu þar að lútandi á netfangið grasleppa@fiskistofa.is. Týni skip hrognkelsanetum í sjó, ber skipstjóra að slæða þau upp. Takist það ekki skal hann tilkynna það Landhelgisgæslu Íslands og Fiskistofu og skýra frá staðsetningu netanna eins nákvæmlega og unnt er.

*Aths: Algjörlega óþörf breyting. Hún er helst til þess fallin að auka olíueyðslu, fjölga kolefnissporum og auka vinnu við eftirlit. Þeir sem stunda grásleppuveiðar reyna eftir bestu getu að sinna netunum vel þar sem miklir hagsmunir eru í húfi.*

### 9. gr.

#### Netalagnir.

Að hámarki er hverjum bát heimilt að hafa samanlagða teinalengd neta til hrognkelsaveiða allt að 3,750 metra á vertíð. Netalengd miðast við teinalengd (efri tein/flottein nets). Hverjum bát er einungis heimilt að nota net sömu teinalengdar á hverri grásleppuvertíð.

Frá 1. apríl til 14. júlí má eigi án leyfis varpeiganda leggja net í sjó nær friðlýstu æðarvarpi en 250 metra frá stórstraumsfjöruborði, sbr. lög um vernd, friðun og veiðar á villtum fuglum og villtum spendýrum.

Óheimilt er að stunda veiðar með netum fyrir 7. maí innan svæðis sem afmarkast af eftirfarandi punktum:

1. 64°40,2920′ N - 022°26,3902′ V
2. 64°37,4641′ N - 022°35,4167′ V
3. 64°25,3248′ N - 022°20,1542′ V
4. 64°24,3236′ N - 022°06,3790′ V
5. 64°28,5891′ N - 022°05,6104′ V

*Aths: Með þessari breytingu á teinalengd er hreinlega verið að leggja af grásleppuveiðar sem atvinnu. Hvað gengur mönnum til með þessari aðför að litlum útgerðum sem byggja að stóru leiti á þessum veiðum? Þetta gerir það að fækkun verður í áhöfn og meiri líkur eru til þess að menn fari að róa einir. Það ógnar verulega öryggi manna við grásleppuveiðar.*

### 10. gr.

#### Netamöskvi.

Grásleppunet skulu vera með möskva á bilinu 10,5 þumlunga (267 mm) til 11,5 þumlunga (292 mm).

Rauðmaganet skulu vera með möskva á bilinu 7 þumlunga (178 mm) til 8 þumlunga (203 mm) og net 20 möskva eða grynnri.

*Aths: Engar athugasemdir.*

### 11. gr.

#### Merking lagna.

Netabaujur skulu vera á báðum endum netatrossu og allar merktar með flaggi, sem komið er fyrir efst á baujustönginni. Á flaggið skal mála umdæmisnúmer eða skipaskrárnúmer þess skips, sem notar netin. Auk þessa skulu allir belgir merktir með umdæmisnúmeri eða skipaskrárnúmeri þess skips, sem notar þá. Merkingar á baujuflöggum og belgjum skulu vera greinilegar og skulu stafir stórir og skýrir. Allar niðurstöður skulu, með varanlegri merkingu, vera greinilega merktar umdæmisnúmeri eða skipaskrárnúmeri þess skips sem þær notar.

Skylt er að númera netatrossur báta frá einum til þess fjölda trossa sem hver bátur á í sjó. Númer netatrossu skal skráð skýrum tölustöfum á baujuflagg á báðum endum trossu.

*Aths: Engar athugasemdir.*

III. KAFLI

Eftirlit, viðurlög o.fl.

### 12. gr.

#### Veiðieftirlit og stjórnsýsluviðurlög.

Fiskistofa hefur eftirlit með veiðum á grásleppu og rauðmaga og er heimilt að veita áminningar eða svipta skip leyfi til veiða á grásleppu og/eða rauðmaga vegna brots á reglugerð þessari og ákvæðum leyfisbréfa, sbr. 21. gr. laga nr. 79/1997, um veiðar í fiskveiði­landhelgi Íslands. Missi skip leyfi til veiða í atvinnuskyni fellur jafnframt niður leyfi til veiða á grásleppu.

Verði um óeðlilega veiði á botnfisktegundum að ræða þannig að magn botnfiskstegunda í þorskígildum talið sé ítrekað svipað eða meira en magn grásleppu- og/eða rauðmagaaflans í þorskígildum talið er Fiskistofu heimilt að svipta viðkomandi skip leyfi til grásleppu- og/eða rauðmagaveiða.

*Aths: Engar athugasemdir.*

### 13. gr.

#### Refsingar og viðurlög.

Brot gegn reglugerð þessari og ákvæðum leyfisbréfa varða refsingu samkvæmt ákvæðum laga nr. 79/1997, um veiðar í fiskveiðilandhelgi Íslands og laga nr. 57/1996, um umgengni um nytjastofna sjávar. Með mál út af brotum skal farið að hætti sakamála.

*Aths: Engar athugasemdir.*

### 45. gr.

#### Gildistaka.

Reglugerð þessi er sett samkvæmt lögum nr. 79/1997, um veiðar í fiskveiðilandhelgi Íslands, lögum nr. 116/2006, um stjórn fiskveiða og lögum nr. 57/1997, um umgengni um nytjastofna. Reglugerðin tekur þegar gildi.

Við gildistöku þessarar reglugerðar fellur úr gildi reglugerð nr. 236/2019 um hrognkelsaveiðar 2019.

*Aths: Hvar eru greinar 14-44 ? Hér er líklega um misritun að ræða, ætti að verað grein 14 ?*

*Að lokum:*

*Ef þessi reglugerð tekur gildi er fótunum gjörsamlega kippt undan þeim sem stunda grásleppuveiðar. Reglugerðin snertir ekki einungis þá sjómenn sem stunda veiðarnar og fyrirtækin sem gera út til sjós heldur eru heilu fjölskyldurnar, byggðalögin auk afleiddra starfa sem eiga mikilla hagsmuna að gæta.*

*Best væri að byggja þessar veiðar á úthlutun aflamarks á grásleppu og hætta með þennan endalausa hringlandahátt. Með úthlutun aflamarks geta menn minnkað meðafla í netunum með því að taka þau úr sjó ef um of mikinn meðafla er að ræða. Eins myndu menn frekar taka upp net ef það spáir slæmu veðri og þar af leiðandi minni líkur á því að net verði gömul í sjó. Með úthlutun aflamarks verður einnig auveldara fyrir útgerðir að skipuleggja veiðarnar með fyrirvara og ráða til sín mannskap.*

*Niðurstaðan yrði öruggari sjómennska og betri umgengni um auðlindina.*

Fyrir hönd Hlakkar ehf

*Hólmavík*

*Ingvar Þór Pétursson, Bryndís Sigurðardóttir, Pétur Matthíasson, Björk Ingvarsdóttir*